b'\n_START_ARTICLE_\nComisia Militar\xc4\x83 Rom\xc3\xa2n\xc4\x83 din Siberia\n_START_SECTION_\nContext\n_START_PARAGRAPH_\n\xc3\x8en luna martie 1919 se mai aflau \xc3\xaen arealul siberian \xe2\x80\x93 incluz\xc3\xa2ndu-i \xc8\x99i pe cei \xc3\xaenrola\xc8\x9bi \xc3\xaen Legiunea de V\xc3\xa2n\xc4\x83tori Ardeleni \xc8\x99i Bucovineni, \xc3\xaentre 10.000 \xe2\x80\x93 p\xc3\xa2n\xc4\x83 la 15.000 de prizonieri de origine rom\xc3\xa2n\xc4\x83. Aceast\xc4\x83 cifr\xc4\x83 varia \xc3\xaen func\xc8\x9bie de estimarea conduc\xc4\x83torului Misiunii Militare Franceze \xc3\xaen Siberia a Consiliului Suprem Aliat \xe2\x80\x93 generalul Maurice Janin sau de cea a Comitetului Na\xc8\x9bional Rom\xc3\xa2n din Siberia \xe2\x80\x93 coroborat\xc4\x83 cu alte informa\xc8\x9bii. \xc3\x8ens\xc4\x83rcinat ca efect al negocierilor duse \xc3\xaen timpul Conferin\xc8\x9bei de Pace de la Paris cu organizarea, coordonarea \xc8\x99i finalizarea repatrierii tuturor \xe2\x80\x9elegiunilor\xe2\x80\x9d na\xc8\x9bionale \xc8\x99i prizonierilor de r\xc4\x83zboi din \xc3\xaen Siberia a fost Consiliul Suprem Aliat \xe2\x80\x93 care a asigurat tonajul maritim necesar. Tot ce a privit transportul \xc8\x99i \xc3\xaentre\xc8\x9binerea a c\xc4\x83zut \xc3\xaens\xc4\x83 direct \xc3\xaen sarcina guvernelor na\xc8\x9bionale._NEWLINE_Rom\xc3\xa2nia a preluat \xc3\xaen 1919 sarcina repatrierii prizonierilor care luptaser\xc4\x83 \xc3\xaen armatele Puterilor Centrale \xe2\x80\x93  interna\xc8\x9bi \xc3\xaen lag\xc4\x83rele din Rusia \xc8\x99i proveni\xc8\x9bi din cadrul militarilor originari din noile provincii intrate \xc3\xaen structura statului: Transilvania, Bucovina, Basarabia, Maramure\xc8\x99 \xc8\x99i Banat. \xc3\x8en acest scop, Guvernul Rom\xc3\xa2niei s-a angajat s\xc4\x83 suporte cheltuielile de transport ale prizonierilor \xc8\x99i s\xc4\x83 fac\xc4\x83 demersurile necesare pentru urgentarea repatrierii acestora, cea a voluntarilor \xc3\xaenrola\xc8\x9bi \xc3\xaen Legiunea Rom\xc3\xa2n\xc4\x83 fiind de drept \xc3\xaen sarcina Alia\xc8\x9bilor. Mandatat\xc4\x83 de c\xc4\x83tre guvern cu scopul men\xc8\x9bionat a fost o comisie militar\xc4\x83.\n_START_SECTION_\nConstituirea Comisiei\n_START_PARAGRAPH_\n\xc3\x8enfiin\xc8\x9barea acestei comisii a fost hot\xc3\xa2r\xc3\xa2t\xc4\x83 de c\xc4\x83tre Guvernul Vaida Voevod \xc3\xaen \xc8\x99edin\xc8\x9ba de guvern din 31 decembrie 1919, prin Decizia nr. 3.154, fiind decis\xc4\x83 \xc8\x99i redirijarea a 100.000 dolari colecta\xc8\x9bi de comandorul Pantazi \xc3\xaen calitate de comisar al guvernului rom\xc3\xa2n \xc3\xaen Statele Unite ale Americii, pentru acoperirea cheltuielilor de repatriere. Ca membri ai comisiei au fost desemna\xc8\x9bi: c\xc4\x83pitanul doctor Victor C\xc4\x83dere \xe2\x80\x93 ca \xc3\xaens\xc4\x83rcinat guvernamental cu depline puteri \xc8\x99i grad de maior asimilat, al\xc4\x83turi de sublocotenentul medic Raul Alevra. La momentul respectiv, cei doi se aflau la Paris, C\xc4\x83dere \xc3\xaen aparatul  de lucru al premierului Alexandru Vaida Voevod \xc8\x99i Alevra \xc3\xaen calitate de curier. Alevra a fost pus \xc3\xaen contact cu C\xc4\x83dere la date de 20 ianuarie 1920, moment considerat ca fiind cel al constituirii Comisiei._NEWLINE_Mandatul acestora \xe2\x80\x93 anume acela de a urgenta repatrierea prizonierilor ardeleni afla\xc8\x9bi \xc3\xaen Siberia, a fost comunicat numai lui C\xc4\x83dere, ceea ce a dus la o cooperare defectuoas\xc4\x83 \xc3\xaen ceea ce prive\xc8\x99te scopul propus._NEWLINE_Pe parcursul lunii ianuarie 1920, diploma\xc8\x9bii rom\xc3\xa2ni au depus diligen\xc8\x9be pe l\xc3\xa2ng\xc4\x83 guvernele Fran\xc8\x9bei \xc8\x99i Japoniei pentru a ob\xc8\x9bine din partea reprezentan\xc8\x9bilor acestora din Siberia, sprijin pentru Comisia rom\xc3\xa2n\xc4\x83. Diploma\xc8\x9bia a urm\xc4\x83rit \xc3\xaendeosebi ca cei 2 ofi\xc8\x9beri s\xc4\x83 fie acredita\xc8\x9bi pe l\xc3\xa2ng\xc4\x83 generalul Janin \xc8\x99i s\xc4\x83 fie agrea\xc8\x9bi de c\xc4\x83tre comandamentul japonez de la Vladivostok.\n_START_SECTION_\nDrumul spre Extremul Orient\n_START_PARAGRAPH_\n\xc8\x9ain\xc3\xa2nd cont de faptul c\xc4\x83 repatrierea nu urma s\xc4\x83 fie f\xc4\x83cut\xc4\x83 direct prin respectiva Comisie, aceasta urm\xc3\xa2nd numai s\xc4\x83 fac\xc4\x83 apel la mijloacele de transport ce Alia\xc8\x9bii urmau s\xc4\x83 le pun\xc4\x83 la dispozi\xc8\x9bie \xc3\xaen respectivul scop, aflat la Paris \xe2\x80\x93 Vaida Voevod a urgentat plecarea ofi\xc8\x9berilor responsabili, astfel \xc3\xaenc\xc3\xa2t ace\xc8\x99tia s\xc4\x83 poat\xc4\x83 fi la Vladivostok \xc3\xaenainte de \xc3\xaenceperea transporturilor. _NEWLINE_Cei 2 au plecat din Paris pentru a traversa Oceanul Atlantic pe 31 ianuarie 1920. \xc3\x8en perioada 16-21 februarie au participat la Departamentul de Stat din Washington, la \xc8\x99edin\xc8\x9be informative pentru a fi pu\xc8\x99i la curent cu situa\xc8\x9bia general\xc4\x83 din Siberia \xc8\x99i cu modific\xc4\x83rile survenite \xc3\xaen planul stabilit de c\xc4\x83tre Consiliul Suprem Aliat, al repatrierii. \xc3\x8en aceea\xc8\x99i perioad\xc4\x83, au solicitat de la comandorul Pantazi suma destinat\xc4\x83 de guvern pentru decontarea cheltuielilor repatrierii, primind \xc3\xaens\xc4\x83 de la acesta numai un sfert din totalul stabilit. Pe 28 februarie s-au \xc3\xaembarcat din San Francisco cu destina\xc8\x9bia Japonia, pentru a debarca la Yokohama pe 16 martie, de unde s-au deplasat la Tokyo. Aici au fost primi\xc8\x9bi \xc3\xaen audien\xc8\x9b\xc4\x83 la Ministerul de R\xc4\x83zboi \xc8\x99i Marele Stat Major japonez, unde au fi informa\xc8\x9bi concret despre contextul politic \xc8\x99i militar din zon\xc4\x83. De asemenea, cei doi au avut \xc3\xaen capitala Japoniei \xc3\xaentrevederi cu colonelul Filippi, \xc8\x99eful Comisiei Militare Italiene din Siberia \xc8\x99i cu ata\xc8\x99atul naval englez \xe2\x80\x93 amiralul Lay. \xc3\x8en lu\xc4\x83rile sale de cuv\xc3\xa2nt, conduc\xc4\x83torul Comisiei \xe2\x80\x93 Victor C\xc4\x83dere, a solicitat interven\xc8\x9bia oficialit\xc4\x83\xc8\x9bilor japoneze \xc8\x99i engleze pe l\xc3\xa2ng\xc4\x83 reprezentan\xc8\x9bii acestora din zon\xc4\x83, spre a i se facilita misiunea. Este de men\xc8\x9bionat c\xc4\x83 la momentul tranzit\xc4\x83rii Japoniei de c\xc4\x83tre cei doi, doctorii Nicolae Nedelcu \xc8\x99i Simion Gocan \xe2\x80\x93 membri ai conducerii Comitetului Na\xc8\x9bional Rom\xc3\xa2n din Siberia \xe2\x80\x93 desemna\xc8\x9bi ini\xc8\x9bial de c\xc4\x83tre Vaida Voevod ca prima \xe2\x80\x9emisiune oficial\xc4\x83 rom\xc3\xa2n\xc4\x83 \xc3\xaen Siberia\xe2\x80\x9d, p\xc4\x83r\xc4\x83siser\xc4\x83 deja Rusia cu ultimul vas al contingentului italian._NEWLINE_Raul Alevra la ordinul lui C\xc4\x83dere, s-a \xc3\xaembarcat pe vaporul \xe2\x80\x9eHozan Maru\xe2\x80\x9d din portul Tsuruga \xc3\xaen data de 27 martie 1920, ajung\xc3\xa2nd la Vladivostok la \xc3\xaenceputul lunii aprilie. Aici s-a prezentat comandantul bazei militare \xe2\x80\x93 generalul Lavergn\xc3\xa9 \xc8\x99i a \xc3\xaenceput misiunea de informare \xc3\xaen ceea ce prive\xc8\x99te situa\xc8\x9bia real\xc4\x83 a trupelor \xc8\x99i prizonierilor rom\xc3\xa2ni \xc8\x99i \xc3\xaen ceea ce prive\xc8\x99te m\xc4\x83surile luate pentru concentrarea \xc8\x99i aprovizionarea acestora, pe plan local. Dup\xc4\x83 ce C\xc4\x83dere l-a informat pe comandantul For\xc8\x9bei Aliate din Siberia \xe2\x80\x93 generalul francez Janin despre venirea sa, pe 10 aprilie a plecat din Tokyo. Acesta a ajuns la Harbin la jum\xc4\x83tatea aceleia\xc8\x99i luni, pentru a-l \xc3\xaent\xc3\xa2lni pe general \xc8\x99i a-i comunica acestuia calitatea sa de \xe2\x80\x9edelegat al guvernului rom\xc3\xa2n \xc3\xaentru tot ce prive\xc8\x99te chestiunea repatrierii voluntarilor \xc8\x99i prizonierilor rom\xc3\xa2ni\xe2\x80\x9d.\n_START_SECTION_\nActivitate\n_START_PARAGRAPH_\nActivitatea Comisiei s-a derulat \xc3\xaen leg\xc4\x83tur\xc4\x83 cu cea de-a doua rut\xc4\x83 de repatriere a prizonierilor rom\xc3\xa2ni (prima fusese din Rusia European\xc4\x83 prin Marea Baltic\xc4\x83 \xc8\x99i Marea Neagr\xc4\x83). Aceast\xc4\x83 rut\xc4\x83 a avut punctul de pornire \xc3\xaen portul Vladivostok, situat pe malul Oceanului Pacific \xc8\x99i s-a sf\xc3\xa2r\xc8\x99it fie \xc3\xaen portul Constan\xc8\x9ba, fie \xc3\xaen porturile italiene Triest, Genova \xc8\x99i Ragusa.\n_START_SECTION_\nRepatrierea Legiunii de V\xc3\xa2n\xc4\x83tori Ardeleni \xc8\x99i Bucovineni\n_START_PARAGRAPH_\nC\xc4\x83dere pe data de 16 aprilie 1920, a preluat de la colonelul ceh Eduard Kadlec prin hot\xc4\x83r\xc3\xa2rea generalului Janin, comanda Legiunii de V\xc3\xa2n\xc4\x83tori Ardeleni \xc8\x99i Bucovineni. Prelu\xc3\xa2nd \xc3\xaentreaga r\xc4\x83spundere a contingentului de voluntari rom\xc3\xa2ni precum \xc8\x99i a celorlal\xc8\x9bi prizonieri supu\xc8\x99i rom\xc3\xa2ni, a ob\xc8\x9binut de la Janin aprobarea \xc3\xaenfiin\xc8\x9b\xc4\x83rii unei baze rom\xc3\xa2ne la Vladivostok, precum \xc8\x99i promisiunea formal\xc4\x83 a acestuia de urgentare a repatrierii. Subiectul repatrierii prizonierilor supu\xc8\x99i rom\xc3\xa2ni ne\xc3\xaenrola\xc8\x9bi voluntar \xc3\xaen Legiune a fost l\xc4\x83sat pentru o analiz\xc4\x83 ulterioar\xc4\x83. Din mers, \xc3\xaen acela\xc8\x99i interval de timp cu sosirea Legiunii aflate \xc3\xaen retragere de-a lungul Transsiberianului spre Vladivostok, la Harbin, C\xc4\x83dere a \xc3\xaenceput organizarea unui Stat Major propriu care s\xc4\x83-l ajute \xc3\xaen ac\xc8\x9biunile de colectare, concentrare \xc8\x99i educare patriotic\xc4\x83 a prizonierilor, \xc3\xaen cele de urgentare a transportului pe calea ferat\xc4\x83 \xc8\x99i apoi de preg\xc4\x83tire a \xc3\xaembarc\xc4\x83rii acestora, \xc3\xaen cele de asigurare a hranei, echipamentului \xc8\x99i m\xc4\x83surilor sanitare pentru \xc3\xaentregului contingent rom\xc3\xa2n, precum \xc8\x99i \xc3\xaen cele de \xc3\xaenfiin\xc8\x9bare a unei baze rom\xc3\xa2ne la Vladivostok \xc8\x99i de asigurare a ordinii \xc8\x99i disciplinei \xc3\xaen interiorul acesteia. De asemenea, a trecut serviciile sanitar, de intenden\xc8\x9b\xc4\x83 \xc8\x99i cultural ale Legiunii \xc3\xaen subordine direct\xc4\x83. Acestor m\xc4\x83suri, fostul comandant al bazei militare de la Vladivostok \xe2\x80\x93 generalul Lavergn\xc3\xa9, care la 20 aprilie 1920 fusese numit la comand\xc4\x83 \xc3\xaen locul lui Janin, nu li s-a opus. _NEWLINE_Sosi\xc8\x9bi \xc3\xaen localitatea Harbin \xc3\xaen aceea\xc8\x99i perioad\xc4\x83, solda\xc8\x9bii Legiunii au fost \xc3\xaent\xc3\xa2mpina\xc8\x9bi \xe2\x80\x9e\xc3\xaen numele guvernului rom\xc3\xa2n\xe2\x80\x9d de c\xc4\x83tre maiorul C\xc4\x83dere. Pe drumul de la Harbin spre Vladivostok parcurs p\xc3\xa2n\xc4\x83 la 18 mai 1920, comandantul Misiunii le-a acordat \xc3\xaen continuare sprijin administrativ, pentru a fi dejucate manevrele coordonate de c\xc3\xa2tre cehii care urm\xc4\x83reau \xc3\xaent\xc3\xa2rzierea e\xc8\x99aloanelor rom\xc3\xa2ne\xc8\x99ti, astfel \xc3\xaenc\xc3\xa2t locurile de evacuare din mai \xc8\x99i iunie s\xc4\x83 fie ocupate de c\xc4\x83tre ace\xc8\x99tia \xc3\xaen detrimentul solda\xc8\x9bilor rom\xc3\xa2ni. _NEWLINE_\xc3\x8entre timp, Alevra ob\xc8\x9binuse pentru repatriere un fost cargou care ar fi urmat s\xc4\x83 mearg\xc4\x83 pe o ruta Vladivostok \xe2\x80\x93 Halifax (Canada) \xe2\x80\x93 Triest, dar ca urmare a interven\xc8\x9biei lui C\xc4\x83dere, contingentul rom\xc3\xa2n a primit pe 14 mai o ofert\xc4\x83 mai bun\xc4\x83 reprezentat\xc4\x83 de 2 vase de pasageri, cu un traseu prin Canalul Suez. Deoarece num\xc4\x83rul locurilor de evacuare a fost mai mare dec\xc3\xa2t num\xc4\x83rul solda\xc8\x9bilor Legiunii, C\xc4\x83dere a manevrat astfel \xc3\xaenc\xc3\xa2t restul de locuri s\xc4\x83 fie ocupat printr-o complicitate tacit\xc4\x83 cu deciden\xc8\x9bii francezi, de prizonieri rom\xc3\xa2ni aduna\xc8\x9bi din lag\xc4\x83rele din Primorie sau afla\xc8\x9bi disloca\xc8\x9bi \xc3\xaen zon\xc4\x83 \xc8\x99i destina\xc8\x9bi \xc3\xaembarc\xc4\x83rii \xc3\xaen calitate de \xe2\x80\x9etrup\xc4\x83 rom\xc3\xa2n\xc4\x83\xe2\x80\x9d. Evacuarea voluntarilor cu destina\xc8\x9bia Constan\xc8\x9ba s-a f\xc4\x83cut pe 25 mai cu primul transport \xc8\x99i pe 1 iunie cu al doilea. Un al treilea \xc8\x99i ultim transport, a fost ob\xc8\x9binut de Comisie \xc8\x99i a plecat pe 25 august, \xc3\xaen marea majoritate cu prizonieri rom\xc3\xa2ni afla\xc8\x9bi \xc3\xaen baza de la Valdivostok \xc8\x99i doar cu c\xc3\xa2\xc8\x9biva voluntari ai Legiunii \xe2\x80\x93 ie\xc8\x99i\xc8\x9bi din spital.\n_START_SECTION_\nRepatrierea altor prizonieri\n_START_PARAGRAPH_\nRestul de prizonieri r\xc4\x83ma\xc8\x99i pe teritoriul siberian, oficial ar fi urmat s\xc4\x83 cad\xc4\x83 exclusiv \xc3\xaen sarcina oficialit\xc4\x83\xc8\x9bilor rom\xc3\xa2ne. Dup\xc4\x83 ce la 28 august 1920 Misiunea Militar\xc4\x83 Francez\xc4\x83 din Siberia \xc8\x99i-a \xc3\xaencheiat activitatea, cei 2 ofi\xc8\x9beri au mai r\xc4\x83mas \xc3\xaenc\xc4\x83 un timp pe l\xc3\xa2ng\xc4\x83 consulul francez, spre a lichida ultimele chestiuni. Cu aceast\xc4\x83 ocazie  a luat sf\xc3\xa2r\xc8\x99it \xc8\x99i activitatea Comisiei Militare Rom\xc3\xa2ne de repatriere a Legiunii (aceasta fiind repatriat\xc4\x83 \xc3\xaen integralitatea ei \xc8\x99i f\xc4\x83r\xc4\x83 pierderi umane)._NEWLINE_Al\xc8\x9bi prizonierii ardeleni \xc8\x99i bucovineni din Siberia (p\xc3\xa2n\xc4\x83 la un total de 4.746 persoane incluz\xc3\xa2ndu-i \xc8\x99i pe cei \xc3\xaenrola\xc8\x9bi voluntar \xc3\xaen Legiune), au fost repatria\xc8\x9bi \xc3\xaentre anii 1920-1922 prin portul Vladivostok prin intermediul Misiunii Militare Rom\xc3\xa2ne din Siberia. \xc3\x8enafar\xc4\x83 de navele maritime care au fost \xc3\xaenchiriate de c\xc4\x83tre Consiliul Suprem Aliat, ace\xc8\x99tia au mai fost repatria\xc8\x9bi pe vase puse la dispozi\xc8\x9bie de c\xc4\x83tre Crucea Ro\xc8\x99ie german\xc4\x83 (transporturile IV \xc8\x99i V) \xc8\x99i Crucea Ro\xc8\x99ie Interna\xc8\x9bional\xc4\x83 (transporturile VI A \xc8\x99i VI B).\n_START_SECTION_\nAlte activit\xc4\x83\xc8\x9bi\n_START_PARAGRAPH_\nMisiunea a contribuit \xc8\x99i la salvarea unei cantit\xc4\x83\xc8\x9bi importante dintre materialele de r\xc4\x83zboi depozitate la Vladivostok \xe2\x80\x93 comandate de Rom\xc3\xa2nia \xc3\xaen Fran\xc8\x9ba, Anglia \xc8\x99i SUA \xc8\x99i care nu ajunseser\xc4\x83 la destina\xc8\x9bie din cauza izbucnirii Revolu\xc8\x9biei. Materialele \xc3\xaen cauz\xc4\x83 \xc3\xaempreun\xc4\x83 cu o parte din materialul Legiunii au fost v\xc3\xa2ndute, banii ob\xc8\x9binu\xc8\x9bi cu aceast\xc4\x83 ocazie fiind adu\xc8\x99i de c\xc4\x83tre voluntari \xc3\xaen \xc8\x9bar\xc4\x83. De asemenea, a acordat asisten\xc8\x9b\xc4\x83 material\xc4\x83 unor deporta\xc8\x9bi din Basarabia sau unor coloni\xc8\x99ti basarabeni din Extremul Orient.'